Frassetu

Frassetu hè una cumuna di u dipartimentu di a Corsica suttana. Facia parti di l'antica pievi d'Urnanu, com'è Campu, Quasquara, Santa Maria è Sichè, Azilonu, Ampaza.

U nomu "Frassetu" veni prubabilmenti da u frassu, chì hè abundanti annantu à a cumuna, u nomu di u paesi essendu statu furmatu com'è quiddu d'Ulmetu o d'Alzetu.

I poghji di u paesi sò: a Vaddi, a Cuddetta, Casamattonu (chì in i tempi era Calabrà), Casanova, u Piazzili, Busgiulacciu, Riccineddu, a Vignaccia.

 A Cuddetta 
U nomu "Cuddetta" veni da u fattu chì 'ssu poghju hè annantu à una cuddicciola. Si cumponi di dui currintini. In i tempi, era u poghju u più pupulatu. Ci sò parechji casi antichi in a Cuddetta: a Casa di i Maestri, a Casa di i Lavichi. In a Casa di i Maestri, ci hè a carciara sottu, si poni veda i branchetti, parechji archeri, è daretu ci hè sempri l'acquaghjolu. Annantu à a Casa di i Lavichi, ci hè zuccatu: "1751 LF" (ciò chì significheghja: "Lavicu Fecit", a feci Lavicu in 1751). Ci hè dinò u so forru in a Cuddetta. Hè statu custruitu in 1868. È da sottu, ci hè a so funtana: a funtana di l'Arbaghju.

 Casamattonu 
Casamattonu si trova faccia à A Cuddetta, da quand'è u stradonu. 'Ssu poghju hè statu chjamatu cusì parchì hè statu u prima poghju di u paesi ind'eddu ci hè statu una casa incù i mattona, una "casa à mattonu". Ma in i tempi, u poghju si chjamava "Calabrà". Ci hè sempri una rangata di casi custruiti da u XVIimu à u XIXimu seculu.

 Riccineddu 

 U Piazzili 
U Piazzili hè un poghju anticu di u paesi, i casi i più vechji essendu da a fini di u seculu XVI. Annantu à u sopraporta d'un vechju muru, si vedi: "1557 A 8 IHS M F R". IHS vol'dì: "Iesus Hominum Salvator" è "M F R" significheghja: "Maestru Fecit Aedificare" (u Maestru – di muru – feci edificà).  In u Piazzili, ci era dino in i tempi, una casa incu una petra induva ci era zuccatu: 1710.

Sient'è Petru Paulu Peretti (1966), a Leccia di Mal'Cunsigliu era situata à una trintina di metri di a funtana di Centuliri. 'Ssa leccia era in u Piazzili, ma hè stata tagliata in 1947. Era una leccia maiori ind'eddi s'erani riuniti quiddi chì ani dicisu di brusgià u casteddu di Campu in 1615.

I casati più cumuni in u Frassetu sò: Antona, Casanova, Franceschi, Giuliani, Lanfranchi, Leonardi, Mariani, Miliani, Murzi, Pierlovisi, Pietrini, Sanviti, Stefani, Susini, Tramini, Vincenti. Altri casati, urighjinarii d'altri paesi, sò: Bartoli, Buresi, Canavaggio, Ceccaldi, Coti, Ferracci, Geronimi, Lovichi, Mondoloni, Nivaggioni, Picchetti, Quilichini, Quilici, Tomi.

 Archittitura 
Ci hè mori acqua in Frassetu è difatti, si poni veda bon' parechji funtani.

 Giugrafia 

 Storia 

 Merri 
+Merri di FrassetuAnnuMerru1825Paulu Giordanu Franceschi1881Micheli Mariani1995 - 2008Marcu Mariani2008 à oghjiPaulu Antona

 Pupulazione 
+Pupulazione da 1586 à 1901158617261770180018061821183118361841184618511856186118661872187618811886189118961901200Combats et souffrance d'un village Corse, René Franceschi578Combats et souffrance d'un village Corse, René Franceschi471Combats et souffrance d'un village Corse, René Franceschi6526246345285966566535714505044806116227036637409231 034
+Pupulazione da 1906 à 201719061911192119261931193619461954196219681975198219901999200420092014201720197229069049169269694071 027234178129646782117126122122137
 Lingua 
A lingua parlata in Frassetu faci parti di a variità taravesa di a lingua corsa.

 Grammatica 

 Articuli ditarminativi (singulari/plurali): u/i, a/i. Più raramenti, s'usa lu/li, la/li, ma solu in certi casi: par asempiu, in puisia; o in i formi: "Oh lu bruttu !", "Oh lu latru!"; o ancu in certi casi particulari: "la ghjenti"
 Articuli inditarminativi: unu, una
 Prunomi parsunali sughjettu: eiu/ié, tù, eddu/ieddu edda/iedda, no, vo, eddi/ieddi
 Prunomi parsunali cumplementu: mi, ti, li, ci, vi, li
 Prunomi è aghjettivi pussessivi: meiu/me, toiu/to, soiu/so, nosciu, vosciu, soiu/so
 Prunomi è aghjettivi dimustrativi: quistu-quisti, quissu-quissi, quiddu-quiddi

 Verbi:
I verbi ani trè formi di cunghjugazioni principali (-à, -a, -iscia).

Verbu essa:
 Indicativu prisenti: socu, sè, hè, semu, seti, sò;
 Indicativu imparfettu: era/eru, eri, era, èrami, èrati, èrani;
 Indicativu passatu rimotu: futi, fusti, fù, fumi, futi, funi;
 Indicativu futuru: saraghju, sarè, sarà, saremu, sareti, sarani;
 Cunghjuntivu prisenti: ch'è sii, ch'è tù sii, ch'eddu (edda) sii, ch'è noi siimi, ch'è vo siiti, ch'eddi siini;
 Cunghjuntivu imparfettu: ch'è fussi, ch'è tù fussi, ch'eddu (edda) fussi, ch'è no fùssimi, ch'è vo fùssiti, ch'eddi fùssini;
 Cundiziunali: saria/sariu, saristi, saria, sariami, sariati, sariani;
 Ghjerundiu prisenti: essendu;
 Ghjerundiu passatu: essendu statu;

Verbu avè:
 Indicativu prisenti: aghju, ha, hà, avemu/emu, aveti/eti, ani;
 Indicativu imparfettu: avia/aviu/aia/aiu, avii/aii, avia/aia, avìami/àiami, avìiati/àiati, avìani/àiani;
 Indicativu passatu rimotu: ebbi, avisti, ebbi, èbbimi, avisti, èbbini;
 Indicativu futuru: avaraghju, avarè, avarà, avaremu, avareti, avarani;
 Cunghjuntivu prisenti: ch'e aghji, ch'è tù aghji, ch'eddu aghji, ch'è no àghjimi, ch'è vo àghjiti, ch'eddi àghjini;
 Cunghjuntivu inparfettu: ch'e avissi, ch'è tù avissi, ch'eddu (edda) avissi, ch'è no avìssimi, ch'è vo avìssiti, ch'eddi avìssini;
 Cundiziunali: eu avarìa, tu avarìsti/avarii, iddu avarìa, noi avarìami, voi avarìati, iddi avarìani;
 Ghjirundiu prisenti: avendu;
 Ghjirundiu passatu: avendu avutu;

Cunghjugazioni in -à – Verbu amà:
 Indicativu prisenti: amu, ami, ama, amemu, ameti, amani;
 Indicativu imparfettu: amava/amaia, amavi/amaii, amava/amaia, amavami/amaiami, amavati/amaiati, amavani/amaiani;
 Indicativu passatu rimotu: ameti, amesti, ameti, ametimi, amesti, ametini;
 Indicativu futuru: amaraghju, amarè, amarà, amaremu, amareti, amarani;
 Cunghjuntivu prisenti: ch'e ami, ch'è tù ami, ch'eddu (edda) ami, ch'è no amimi, chi voi amiti, ch'eddi amini;
 Cunghjuntivu inparfettu: ch'e amessi, ch'è tù amessi, ch'eddu (edda) amessi, ch'è no amessimi, ch'è vo amessiti, ch'eddi amessini;
 Cundiziunali: amaria, amaristi, amaria, amariami, amariati, amariani;
 Ghjirundiu prisenti: amendu;
 Ghjirundiu passatu: avendu amatu;

Cunghjugazioni in -a – Verbu veda:
 Indicativu prisenti: vecu, vedi, vedi, vidimu, viditi, vedini;
 Indicativu imparfettu: vidia, vidii, vidia, vidiami, vidiati, vidiani;
 Indicativu passatu rimotu: vidisi, vidisti, vidisi, vidìsimi, vidisti, vidìsini;
 Indicativu futuru: vidaraghju, vidarè, vidarà, vidaremu, vidareti, vidarani;
 Cunghjuntivu prisenti: ch'e veghi, ch'è tù veghi, ch'eddu (edda)veghi, ch'è no veghimi, ch'è vo veghiti, ch'eddi veghini;
 Cunghjuntivu inparfettu: ch'e vidissi, ch'è tù vidissi, ch'eddu (edda) vidissi, ch'è no vidissimi, ch'è vo vidissiti, ch'eddi vidissini;
 Cundiziunali: vidarìa, vidarìsti, vidarìa, vidarìami, vidarìati, vidarìani;
 Ghjirundiu prisenti: videndu;
 Ghjirundiu passatu: avendu vistu;

Cunghjugazioni in -iscia o ì – Verbu finiscia o finì:
 Indicativu prisenti: finiscu, finisci, finisci, finiscimu, finisciti, finiscini;
 Indicativu imparfettu: finiscia, finiscii, finiscia, finisciami, finisciati, finisciani;
 Indicativu passatu rimotu: finiti, finisti, finiti, finitimi, finisti, finitini;
 Indicativu futuru: finisciaraghju, finisciarè, finisciarà, finisciaremu, finisciareti, finisciarani;
 Conghjuntivu prisenti: ch'e finischi, ch'è tù finischi, ch'eddu (edda) finischi, ch'è no finischimi, ch'è vo finischiti, ch'eddi finischini;
 Conghjuntivu inparfettu: ch'e finissi, ch'è tù finissi, ch'eddu (edda) finissi, ch'è no finissimi, ch'è vo finissiti, ch'eddi finissini;
 Cundiziunali: finisciaria, finisciaristi/finisciarii, finisciaria, finisciariami, finisciariati, finisciariani;
 Ghjirundiu prisenti: finiscendu;
 Ghjirundiu passatu: avendu finitu;

 Numari : unu, dui, trè, quattru, cinqui, sei, setti, ottu, novi, deci, ondici, dodici, tredici, quattordici, quindici, sedici, dicessetti/diciossetti, diciottu, dicennovi, vinti, …, trenta, quaranta, cinquanta, …, centu, dui centu, …, middi, dui milla, ...;

 Ghjorna : luni, marti, marcuri, ghjovi, vennari, sabatu, dumenica;

 Mesa : ghjinnaghju, frivaghju, marzu, aprili, maghju, ghjugnu, sittembri, uttrovi, nuvembri, dicembri;

 Staghjoni : branu, istati, vaghjimu, inguernu;

 Culori : biancu, neru, rossu, giaddu, turchinu, verdi, grisgiu, purpurinu, aranciu, castagnu.

 Sopranomi 
300 px|right
Eccu uni pochi di sopranomi frassitani:

Armuracci, Bachjolu, Baffetta, Balanzinu, Balisgionu, Ballò, Ballunceddu, Bambineddu, Barbinu, Bavetta, Berrarè, Bibì, Bicorsu, Biduvà, Biondu, Bisèculu, Buggiani, Bula, Bulapani, Burgumanu, Bussi, Canfarrà, Capata, Capurali, Carbù, Carghjaca, Càrsini, Casetta, Casgiola, Cecconu, Chjalà, Chjalameddu, Chjè, Chjirchjolu, Ciolla, Coda d'Agneddu, Cudonu, Culinu, Culumbonu, Cùpidu, Curcineddu, Currintinu, Custì, Farrandi, Femineddu, Framassonu, Frisgionu, Furchetta, Furtunedda, Gallonu, Geppi, Ghjattinu, Ghjisè, Grisgionu, Grisgiu, Lamaghjonu, Lucciafocu, Macanettu, Maccareddu, Macconu, Macheddu, Maffronu, Manzolu, Masgera, Mescia, Muvronu, Muzzolu, Nasini, Pachjineddu, Paladini, Pantalinu, Piccatu, Pichjonu, Pidiolu, Pilinu, Pilucca, Pinciuleddu, Pinzutu, Pironu, Pulvareddu, Pumpò, Purrinu, Rampinu, Rarrà, Rè, Ribugliu, Rinchjolu, Sannicà, Scaglinu, Scalonu, Sciambagliò, Sciambrì, Sfratatu, Sgribbu, Sparapetu, Sticchitu, Strinchettu, Suppironu, Tartarolu, Tinenti, Tiruddu, Tunduleddu.

 Nomi 
Eccu dinò i nomi cumuni in Frassetu:
Agata, Andria, Angnula (Angnuledda), Angnula Francesca, Angnula Maria, Angnulinu, Angnulu, Angnul'Antonu, Angnulu Felici, Angnulu Francescu, Angnulu Maria, Anna Maria, Anton'Dumenicu, Anton'Ghjirolmu, Anton'Maria, Anton'Niculau, Anton'Paulu, Anton'Santu, Antonu (Antuneddu, Antunareddu), Antonu Ghjuvanni, Antonia (Antunietta, Antuniola), Austinu, Bartolu, Bastiana, Bastianu, Battisti, Battistina, Bianca, Bianca Maria, Cameddu, Chjara, Cristina, Carulu, Catalina, Cesaru, Cosima, Culomba, Dariu, Diana (Dianedda), Dumenicu (Duminiconu), Dumenicu Antonu Faustina, Felici, Felici Ghjuvanni (Felicianu), Filici (Filiciola), Filippu, Francesca (Cicchetta, Francischina), Francescu (Ceccu, Cicconu, Ciccaglionu), Francescu Antonu, Francesu Maria, Ghjacintu, Ghjacumu, Ghjacumina (Ghjacuminetta), Ghjaseppu, Ghjasepp'Antonu, Ghjaseppu Maria, Ghjasippina, Ghjirolma (Ghjirulmina), Ghjirolmu, Ghjudita, Ghjulia, Ghjuliu, Ghjuvanna, Ghjuvanni (Ghjuvanneddu), Ghjuvan'Antonu, Ghjuvan'Battisti, Ghjuvan'Francescu, Ghjuvan'Ghjacumu, Ghjuvan'Ghjaseppu, Ghjuvan'Lucca, Ghjuvan'Maria, Ghjuvan'Natali, Ghjuvan'Paulu, Ghjuvan'Petru, Ghjuvan'Santu, Graziosa, Larenzu, Laura, Lavisa, Lavisu, Lisandru, Livia, Lola, Lucca, Lucia, Lucianu, Lunardu, Marcu (Marcareddu, Marcateddu, Marcaghjolu), Marc'Antonu, Maria (Mariola), Maria Angnula, Maria Antonia, Maria Dumenica (Mineca, Minichedda), Maria Francesca (Mancecca), Maria Santa, Mariana (Marianina), Marianu (Marianeddu), Marta, Martinu, Matalena, Matteiu, Micheli, Natali, Nicolu, Niculau, Niculina, Nunzia, Nunziu, Pancrazia, Pancraziu, Paduva (Padivedda), Paduv'Antonu, Pasquali, Paula, Paula Maria, Paulina, Paulu (Pulareddu, Pulanchjinu), Paul'Andria, Paul'Antonu, Paulu Austinu, Paulu Battisti, Petru (Petranchjinu, Pitrareddu), Petru Antonu, Petru Paulu, Petru Santu, Pitrunedda, Pitrina, Polu, Pumpeiu, Rosa, Rusina, Sabatina, Sabedda, Sabetta, Sagra, Santa, Santu, Sarrafinu, Saveria, Saveriu (Savirionu), Scenziu, Silvestru, Simonu, Sanvitu, Stefanu, Tavia, Taviu, Tiresa, Tumasgiu, Vintura, Vittoria.

 Tuponimi 
Uni pochi di tuponimi frassitani sò:
l'Angnuli Filici, l'Arbaghju, Arghja Cillata, Arghja di Suppa, Arghja Vechja, Arusula, a Barrabedda, a Barrunciasca, Beddafiora, a Bocca di l'Era, a Bocca di u Manganu, i Botti, Busgiulacciu, a Caduta, a Cunsora, a Cuddetta, a Cuntegna, a Curia, a Fraulaccia, a Fuatedda, a Ghjalghetta Bughjosa, a Lama, a Muntagnola, a Saloppa, Caldaramodda, Campucavu, Casamattonu, Casanova, Centuliri, Chjudinu, Dossu Maiori, Forca d'Olmu, Funtana Secca, i Botti, i Cadiceddi, i Carabona, i Cruciati, i Cuddeddi, Malvezza, Mattacugnà, Peru, u Canapaghjolu, u Carponu, u Ciocciu, u Coddu di Furciolu, u Coddu di Vacchi, u Cucinaghju, u Cusaracciu, u Farraghjinali, u Forciu, u Frassu, u Griddu, u Lavunieddu, u Manganu, u Nivalonu, Petra di Cuccu, a Petra Affaccatoghja, a Petra Quatrata, Petri Caldani, u Piazzili, u Pintali, u Pisinaghjolu, u Pozzu, u Razu Tagliatu, a Ribba, a Rissalmaccia, u Riccineddu, u Rinàghjulu, i Sceniglietti, u Schincu, i Surbeddi, Taddonu, i Tardivi, Tassu, a Trifugliccia, l'Urbala, a Vaddi, i Vagantivi, a Valchera, Valeriu, a Vetta.

 Pruverbii 
Eccu una manata di pruverbii frassitani:
À bocca chjusa, nè pani nè bonbucconi. 
’’ Asciutta vinddemia accata a l imbutu.’’
A casa piglia, a casa rendi. 
A cavaddu dunatu, ùn fidià denti. 
A chì campa n'hà da veda. 
À chì cummanda, fà la leghji.
À chì l'attempa a perdi. 
À chì l'hà in culu l'hà in casa. 
À chì t'hà dui casi, in una ci piovi. 
À chì troppu si cala, u culu vi mostra. 
À chì ùn arrisica, ùn arrùzzica. 
À chì ùn sà piantà, pianta di nuvembri. 
A forza d'impittà, s'impara à marchjà. 
A ghjara cresci ma a forza manca. 
A ghjastema s'arrivolta. 
A ghjatta magra, a donna grassa, sò a vargogna di a casa. 
A lingua ossu ùn hà è ossu tronca. 
A machja, ochji ùn hà ma ochji teni. 
A tola è à lettu, alcunu rispettu. 
À un bon' cani li si dà un bon ossu. 
A vita hè una affaccata di balconu. 
A volpi perdi u pelu ma micca u viziu. 
Accantu u focu, a paglia ci stà mali. 
Aceddu in cabbia, s'eddu ùn canta d'amori, canta di rabbia. 
Ancu l'anori sò castighi. 
Andendu videndu.
Aprili, desfa purcili. 
Acqua minuta, ghjugni à l'ossu, è ùn hè criduta. 
Carti ghjocani è ghjucadori si vanta. 
Casi frà li casi è vigni frà li vigni. 
Cavaddu di trenta, mai piu ch'eddi ci n'entri. 
Cavaddu vechju, zecchi è moschi. 
Ch'è lu mal' vicinu ùn durghi ch'è quant'è a nevi marzulina. 
Chì campa spirendu mori caghendu. 
Chi causa hà la gatta si a patrona hè matta. 
Chì di piombu tomba di piombu mori. 
Chì disprezza, compra. 
Chì muta, muga. 
Chì si chjina incù i ziteddi, s'arrizza camisgimerdosu. 
Chì ùn invechja, hè pena di vita. 
Chì va pianu va sanu E chi va sanu va luntanu. 
Chì và forti và à la morti.
Chì vadagna in prima mani Si ni va à calzi in mani. 
’’ciò che d’un a fattu in 30, u vò fà in 31.’’
Ciò chi hè scrittu in celi segui in terra. 
Cosa fatta, loda la ! 
Fatti di notti, risa di ghjornu. 
Fora u denti Fora a pena. 
Ghjumenti pudditrata un bii mai aqua linda. 
Hè l'ochji di u patronu chì ingrassa u cavaddu. 
Hè megliu à stà accantu un cacadori Cà accantu un zuccadori. 
Hè megliu pocu chè micca. 
I guai di a pignatta Un i sà cà u cuchjaronu. 
I parenti Sò i denti. 
I più beddi peri i màngnani i porchi. 
I porchi si bàsgiani Annata di ghjandi. 
In cumpagnia, u frati presi moglia. 
In ogni lettu, ci hè pulgi. 
Indù l'àsinu mori, u pelu ci resta. 
Isciuta vindèmia, appicca a sporta. 
Laga u buddenti E succorri l'appartenti. 
L'ànima à Diu, e a ropa à chi si devi. 
L'ottu d'aprili U cuccu si devi sentire S'eddu un si senti Hè mortu o per murire. 
Mariteddu tamant'è un ditu Ièddu voli essa rivaritu. 
Matrimonii e viduvali So dal celi distinati. 
Mori più capretti chè capri vechji. 
Innanzi chè micca, maritu vechju. 
Nanzi ghjunta la so ora Nè si nasci nè si mori. 
Natu a parsona, natu u distinu. 
Nè in vènnari nè in luni Un dà principiu à a to funi. 
Nè ziteddi nè cateddi Un avvizzà à u to scudeddu. 
Oghji hè oghji è dumani hè dumani. 
Ogni cecu piegni i so ochji. 
Ogni tempu veni à chì l'aspetta.
Ogni tontu t'hà u so filu. 
Ognunu sa ciò chi boddi in a so pignatta. 
Ora vivu ora mortu. 
Par cunnoscia la ghjenti, ci voli à mangnà una somma di sali insemu. 
Par maghju o par maghjonu Un ti caccià u to pilonu. 
Par via di u patronu si rispeta u ghjàgaru. 
Par viaghju s'acconcia a somma. 
Pècura nera e pècura bianca A chi mori mori, à chi campa campa. 
Più hè parenti E più ghjentri. 
Poni in terra e spera in Diu. 
Quand'è tù credi d'essa à cavaddu un sè mancu à pedi. 
Quandu a pràscula fiurisci e matura I ghjorni e i notti sò d'una misura. 
Quandu u ghjàcaru invechja, a volpi li piscia addossu. 
Quandu u porcu hè tecchju si volta a trova. 
Quandu u soli tramonta U pultronu s'appronta. 
Ronchi samirini un còddani in celi. 
Ropa chi un hè vista, un po essa stimata. 
Russura à la marina Bon' tempu la matina. Russura à la muntagna Aqua e ventu à li calcagna. 
Sé Bastèlica t'avia u portu Aiacciu saria l'ortu. 
Sè u ghjòvanu vulissi e u vechju pudissi. 
S'eddu suniteghja in Capu di Staghju Lascia puri u granu in arghja. S'eddu suniteghja in Capu di Muru Mettilu à u sicuru. 
Soldu di pòvaru omu e cuglia di ghjàcaru, un si ni poti mai piattà. 
Spezza u tempu in San' Bartolu. 
Tira più un pelu di muzza in cuddata Cà dui paghji di boia in falata. 
Tuttu lacatu hè persu. 
U bè da luntanu si ferma par viaghju.
U boiu chi un vo bia Hè un gattivu zifulà. 
U cavaddu ghjastimatu, u pelu li luci. 
U celi à volta di pani S'eddu un piovi oghji, piovi dumani. 
U celi ùn si pò appuntiddà.
U discorsu porta l'omu à a forca. 
U fretu di marzu ghjentri in u corru di u boiu. 
U lucchesu un hè sicuru Ca incu u so uncinu à u culu. 
U megliu oru hè quiddu chi piega. 
U mondu hè fattu à scala A chi codda e à chi fala. 
U peghju calciu hè quiddu di u cavaddu mansu. 
U Signori dà u biscottu à quiddu chi t'hà i denti. 
U Signori dà u fretu sicondu i panni. 
U soli marzulinu Di i donni fà strascinu. 
U troppu bè s'arrivolta. 
Un ci hè sàbatu senza soli Comu donna senza amori. 
Un disòrdini Faci un òrdini. 
Un fà mali chi hè piccatu. Ma un fà bè chi hè ghjittatu.   Variante * ...chi hè mancatu.)
Un ghjudicà a to vita Fin à l'òpara finita. 
Un hè bellu quel' chi hè bellu, quantu hè bellu quel' chi piaci. 
Un merci un techja à nimu
Un si po fà u passu più longu chè l'infurcatura. 
Un si po tena i dui pedi in u scarpu. 
Un ti rida di u mè dolu Quandu u meiu hè vechju, u toiu hè novu. 
Vali più un tontu à fattu soiu cà centu astuti à quiddi di l'altri. 

 Esprissioni 
 à pedi è senza zucca
 acqua in bocca !
 allora ti daremu à bia in un scambaronu!
 amparà à babbu à futta
 amparà à u preti à dì a messa
 amparà l'ave maria à u vescu
 andà à Roma è ùn veda micca u Pappa : hè andatu à Roma è ùn hà micca vistu u Pappa
 andà com'è u furmagliu annantu à i maccarona : và com'è u furmagliu annantu à i maccarona !
 Angnula si chjamava
 annantu una anca ! : andaria annantu una anca !
 acqua in bocca è ditu in culu !
 arba tabacca è chjoda !
 arranghjà a paglietta
 arranghjà u zucchinu
 ascultà quant'è i topa à veghja
 attaccà a coda à u sameri : attacca a coda à u sameri
 avè a ghjatta sottu teddu : t'hà a ghjatta sottu teddu
 avè a so lenza in Taravu : t'ha a so lenza in Taravu
 avè bisognu d'un ziu preti : t'hà bisognu d'un ziu preti
 avè pani è culteddu : hà pani è culteddu
 avè trè facci : t'hà trè facci
 avè un cantara biota : t'hà una cantara biota !
 avvigni à Vignali chì hè un beddu paesi !
 baddà in a ziglia calda : l'aghju da fà baddà in a ziglia calda!
 batta a campagna' : batti a campagna
 beddu com'è un fiori
 bocca chjusa è acqua in bocca
 boccalà par Corsica !
 briacu à tappu
 briacu zuffu
 briunà com'è un verciu: briona com'è un verciu
 bruttu puzzinosu
 bughju com'è in culu
 calca com'è un falchettu
 cantani l'anghjuli
 capiscia ci com'è i porchi in a musica : ci capisci com'è i porchi in a musica
 carcu imbardatu
 carcu inzimpinatu
 cascà à tiru : m'hè cascatu à tiru
 castrà i cucchi
 castrà i falchetti
 chjachjari dopu pranzu: sò chjachjari dopu pranzu
 essa ci da bia è da manghjà : ci hè da bia è da manghjà
 ciò ch'eddu hà in capu ùn hà in i pedi !
 cioncu com'è una campana
 cioncu comu un biccazzu
 circà a luna in u pozzu
 circà a rogna à grattà : cerca a rogna à grattà
 circà i cinqui peda di u muntonu
 cocini l'ovi à u soli
 cordu comu un viulinu
 cosi di l'altru mondu : sò cosi di l'altru mondu
 cripà com'è buttacci
 cuddà à i steddi : u coddani à i steddi
 cuntenti com'è un cuccu
 cuntenti com'è un pichju
 custà l'ochji di boiu : costa l'ochji di boiu
 dà à bia in un scambaronu : allora ti daremu à bia in un scambaronu!
 dà tempu chì a mosca si rodi u chjodu!
 dà si à Santa Nega : s'hè datu à Santa Nega
 dà un copu à u cherchju è l'altru à a botti
 dannu è risa !
 dì in tarmini corsi : a d'aghju ditta in tarmini corsi !
 di prima trinca
 di sottu scala: vinu di sottu scala, furmagliu di sottu scala
 dumani hà da fà ghjornu !
 duru com'è petra
 essa à taglia cannedda: sò à taglia cannedda !
 essa bè è megliu : erami bè è megliu
 essa ci da perda a parola : ci hè da perda a parola !
 essa ci trè ghjatti : ci hè trè ghjatti
 essa di a camisgia : quissu hè di a camisgia !
 essa di capu è di coda : hè di capu è di coda
 essa figliolu di a ghjaddina bianca
 essa in teppa : hè in teppa
 essa quant'è à attaccà si à a croci : hè quant'è à attaccà si à a croci !
 essa quant'è à zappà in acqua : hè quant'è à zappà in acqua !
 essa quant'è i cunigliuli : sò quant'è i cunigliuli !
 essa quant'è i sturneddi : sò quant'è i sturneddi !
 essa statu à senta quant'è i topa à veghja : li stani à senta quant'è i topa à veghja
 essa un beddu piuleddu : quissu hè un beddu piuleddu!
 essa un sacchittaghju : hè un sacchittaghju
 è Cristu è Madonna...
 è tira ti l'usciu!
 fà à calci è à pugni : hè statu fattu à calci è à pugni
 fà affacca Grussedda
 fà l'arti di Ghjaccettu : faci l'arti di Ghjaccettu
 fà ni à pedi è à cavaddu : ni faci  à pedi è à cavaddu
 fà si a barba à l'ovu : hè avaru
 fà u passu più longu ch'è l'infurcatura
 faci un caldu chì si mori !
 faci un fretu chì si secca !
 falà a mannara à calchissia : l'hè falata a mannara
 falà à ciarbeddu in bocca : semu falati à ciarbeddu in bocca !
 falsu com'è a cicuta
 falsu com'è u ramu
 fattu à pezzi è à buccona
 fattu è lestru
 finu chì pari ostia
 goffu com'è u piccatu
 hè lavatu com'è u ventri à a vadina
 hè longa a cumpagnia di i...
 impiccia è imbroglia
 in casa di Cristu
 in quartu, in quinta è in culu
 in quattru è trè setti
 in sù li forchi
 incun eddu, ùn si sà da corra à andà pianu
 l'acceddu chì hà biccatu, ùn becca più
 l'affari sò in francesu
 l'hà tagliatu u capu
 l'hè cuddata è l'hè falata
 largu in brenna è schersu in farina
 li trema u barbazzali !
 listessu stampatu
 lisu com'è San Paulu
 longu com'è a fami
 longu com'è maghju
 longu com'è un palu di fasgiolu
 manghjà à dui canteghji : mangna à dui canteghji !
 manghjà a suppa in capu à calchissia : li mangna a suppa in capu!
 manghjà in a sacchetta : manghja in a sacchetta!
 manghjà in capu à un tignosu : maghjaria in capu à un tignosu !
 manghjà paternostru è cacà diauli : mangna paternostru è caca diauli !
 manghja quant'è setti manger énormément
 manghjà si u viteddu in corpu à a vacca : si mangna u viteddu in corpu à a vacca
 mansu tontu
 metta si à a zanca : s'hè missu à a zanca
 metta si in frusta : s'hè missu in frusta
 metta u sali in zucca
 metti u capu in a sacchetta è manghja
 morini i sarpi
 mortu un ghjacaru in a vigna !
 neru chì pari un catinacciu
 neru com'è a catrana
 neru com'è u carbonu
 neru com'è u culu di a paghjola
 novu framanti
 nudu in Cristu
 o galera o calescia!
 par un puntu, Martinu persi i capri
 parè a sedda à i porchi : pari a sedda à i porchi!
 parè fattu à u pinneddu : pari fattu à u pinneddu !
 parè puntu da i vespi : pari puntu da i vespi
 parè un papachjonu : pari un papachjonu
 parè un tappu : pari un tappu !
 parè un tappu di barrì : pari un tappu di barrì !
 parè una sciappa di boccalà : pari una sciappa di boccalà
 pari un diauli scatinatu !
 parlà com'è una sporta sfundata : parla com'è una sporta sfundata
 parta boiu è vultà viteddu : hè partitu boiu è volta viteddu
 passà pa a cruna di l'acu : sé passatu pa a cruna di l'acu !
 passà par machja scannata : semu passati par machja scannata !
 perda à calchissia senza ghjucà lu à carti: l'emu persu senza ghjucà lu à carti !
 pidda, stidda è tira in a zidda !
 pidda, tadda è metti in tuvadda !
 piglia tempu è camperò!
 piglià à so pacenzia à dui mani : ci voli à  piglià à so pacenzia à dui mani
 piglià i paesi:
 piglià si fruttu è fondu è caviali
 piglià si l'ossu in gola : si piglia l'ossu in gola
 piglià si la in Zinefrica : Piglia ti la in Zinèfrica !
 piglià si un lavativu
 piova à bidò
 piova à bidunati : piuvia à bidunati
 piova à ribocchi : piovi à ribocchi
 prigà si la bona : ci vò à prigà si la bona !
 prummetta à bocca basgiata : m'hà prummissu à bocca basgiata
 purtà di foli in canzoni : ci porta di foli in canzona!
 purtà in bocca
 purtà la in faccia : a porta in faccia
 purtà pa u nasu : i porta pa u nasu
 quant'edda ni guverna a spica !
 riccu mezzu
 riceva com'è un ghjacaru
 ridini ancu i sporti
 risa ghjacarina
 roda l'aglia : rodi l'aglia !
 rompa i stifali
 rossu chì pari un bagu
 rossu imbagatu
 s'è tù li metti un graneddu d'oliu in culu, faci un litru d'oliu
 sali è sapienza
 salvaticu chì pari un sionu : hè salvaticu chì pari un sionu
 scalzu è spugliatu
 seccu incastulatu complètement desséché
 sempri festa in Ampaza !
 senta si u culu merdosu
 si sdrughjini i baddini in istacca
 sinceru com'è l'acqua di u maccaronu
 sò chjachjari dopu pranzu
 sò magri i fiulanci!
 spazza davanti à a to porta !
 stà à senta quant'è i topa à veghja : i stocu à senta quant'è i topa à veghja !
 stà solu com'è l'arimitu
 sticchitu chì pari u sgiò Ghjerra : hè sticchitu chì pari u sgiò Ghjerra !
 sticchitu com'è a ghjustizia
 tacca, tacca, in bracciu à minnana
 tamant'è trè solda : hè  tamant'è trè solda!
 tamant'è u mondu
 tamant'è un summessu : hè tamant'è un summessu! [è]
 tamant'è una mastarucula
 techju com'è un porcu
 tena in palma di mani à calchissia : u teni in palma di mani
 tena in paparia : era tinutu in paparia
 tontu com'è un sameri
 tontu com'è un viteddu
 tontu com'è una narpia
 tontu di baddi complètement fou
 torna à Vignali chì hè u beddu paesi !
 tortu com'è un anca di ghjacaru
 tranquillu com'è Battisti
 trosciu battulu
 truvà focu spintu è catena ghjilata : emu truvatu focu spintu è catena ghjilata
 un à sà ch'à cughjara ciò chi si passa in à pignata
 u so culu taglia l'aghi
 u viaghju di u sali : hè statu u viaghju di u sali
 un annu hè cuccu, un annu hè falcu
 un mezu mondu
 un volta barretta
 ùn avè dui franchi par fà cantà un cecu : ùn hà dui franchi par fà cantà un cecu !
 ùn avè ni figlii nè fanti : ùn hà nè figlii nè fanti
 ùn ci capisci un ghjenuvesi
 ùn essa micca di sittimana : ùn sò micca di sittimana
 ùn essa nè di u diauli nè di a croci : ùn hè nè di u diauli nè di a croci !
 ùn fà nè unu nè dui : ùn hà fattu nè unu nè dui
 ùn fighjulà in faccia à nimu : ùn fighjula in faccia à nimu !
 ùn firmà nè cottu nè crudu : ùn hè firmatu nè cottu nè crudu !
 ùn hè arba chì poni i fiora !
 ùn hè farina da fà ostia
 ùn hè mancu una fraula in bocca à l'orsu
 ùn li manca cà a parola
 ùn li sortini micca i peda fora di u lettu
 ùn n'ha nè pà u capu nè pà a coda
 ùn ni sorti mancu in calzunettu
 ùn ni sorti mancu in flacchina
 ùn possu micca piglià à Cristu pà a barba
 ùn sapè fà un o di canna : ùn sà fà un ò di canna
 ùn sà s'eddu codda o s'eddu fala
 ùn sapè indù cacà l'ovu : ùn sà indù cacà l'ovu
 ùn valè u pani da cani : ùn vali u pani da cani!
 ùn veda mancu u corbu in u latti : ùn vedi mancu u corbu in u latti !
 va à circà u ruspu in a tana
 vani com'è u cuparchjulu à a meda
 vechju zerricu
 veda à Ghjobba : aghju vistu à Ghjobba!
 vogli di corpu : sò vogli di corpu !
 voglii, voglii, voglii, è torra ti com'è tù sè !
 vultà i spaddi : m'hà vultatu i spaddi !
 vultà i stacchetti à u soli
 zittu è bassu
 zuccà annantu à i so ghjambi : zucca annantu à i so ghjambi

 Citazioni 
Frassetu hè mintuvatu qualchì volta in a cultura è a litteratura corsa. Par asempiu:
 in u pruverbiu: I muntona frassitani.
 in u pruverbiu: Aqua ruza di Cuzzà, fala in Frassetu è si ni và. (si dici cusì in Pila).
 in a Discrizzioni di a pievi d'Urnanu di i Poesie giocose di Monsignori di la Foata:
Eccu à Frassetu, lu rè di la muntagna !
La tramuntana, oh ! Com'edda lu tagna !
Chì funtana à Centuliri !
S'hè allargatu in piaghja è monti
Ed hà buscu lu stradonu ;
Ghjà divisu po da Coti
Oghji hà persu molti voti.

 Noti 

 Riferimenti 
 Della Foata, Paulu Matteiu, 1973, "Poesie Giocose in lingua vernacula della pieve d'Ornano"
 Franceschi, R. Combats et souffrances d'un village corse: Frasseto – Cumbatti è suffrenzi d'un paesi corsu: Frassetu – 1770–1850, 2nda edizioni, 2010, CC
 Poncin, L. Vida di u Taravu – Guide du Taravo, Alanu Piazzola, 2004 (in francesu)
 Peretti, Petru Paulu, Campu, 1966

 Liami 
 U vechju cadastru di Frassetu 

 Da veda dinò 
 a lighjenda di a torra di Capiteddu
 a lighjenda di u limitu trà Frassetu è Bastelica

Categoria:Cumuna di Corsica suttana
Categoria:Cumuna di Corsica